Klokken tre i eftermiddag kørte den ældre kvinde på sin el-cykel på Skagensvej i Tversted. Ud for nummer 79 svingede hun pludselig ud på vejen foran en Opel Meriva, der blev ført af en 61-årig mand fra Aalborg på søndagstur med sin kone. - Han havde ikke en chance for hverken at bremse eller undvige, fortæller vagtchef ved Nordjyllands Politi, Per Jørgensen. Ved sammenstødet blev den 88-årige kvinde kastet over på cykelstien i den modsatte side af vejen. Hun var død på stedet.

Referat:
88-årig kvinde kørte ud foran bil i Tversted og var dræbt på stedet.